# **Tema: Hvordan bliver hiphoppen ægte?**

Det er et kodeks inden for hiphop, at hiphop skal være ægte, autentisk. Derfor efterstræber rappere at iscenesætte sig selv som autentisk og ægte i overensstemmelse med hiphoppens værdier. Man kan altså ikke rappe om, at man er vokset op i Gellerupparken i Aarhus, hvis man kommer fra Hellerup. Så der skal være en sammenhæng mellem tekstforfatteren, rapperen og tekstens indhold.

Den amerikanske hiphop tager udgangspunkt i ghettokvarterer, hvor fattigdom, kriminalitet og hurtige penge er udbredt. Rapperne fremstiller sig selv som udstødte, forkastet af samfundet. I ghettoen har de set det værste af livet, og de tegner et billede af et miljø præget af gadebander, vold, mord og narko. Hvordan skal man som dansker i et velfærdssamfund forholde sig til hiphoppens oprindelse i den amerikanske ghetto, når man gerne vil lave hiphopmusik, som også har et krav om autenticitet som et centralt aspekt. Hvordan kan man skrive autentiske hiphoptekster, som både er ægte over for hiphoptraditionen, men også̊ virker autentiske i en dansk virkelighed?

|  |  |  |  |  |
| --- | --- | --- | --- | --- |
|  | Dansk hiphop skal tage udgangspunkt i den danske hverdag langt fra gangstere og bandekriminalitet, så̊ derfor er det utroværdigt og ikke autentisk at iscenesætte en rapper, der har oplevet vold og kriminalitet. I stedet kan man lave ægte hiphop ved at skrive tekster med et højt rim-teknisk niveau, der er centreret om at vise, hvor dygtig en rapper man er. |  | Dansk hiphop kan godt trække volden og det hårde liv fra amerikansk hiphop ind i teksterne, så længe det forekommer autentisk. Og så kan man også skrive det voldelige og aggressive ind i sine tekster, uden at de forholder sig til virkeligheden, men er centreret om at iscenesætte rapperen. |  |

Når man taler om hiphop som musik findes der en masse undergenrer som drill, horrorcore, jazz-hiphop og mange andre. Disse forskellige stilarter er ofte defineret ud fra det musikalske – hvordan hiphoppen lyder. Når vi arbejder med hiphop ud fra et tekstligt og litterært perspektiv, er det mere hensigtsmæssigt at operere med færre genre, da man på det tekstlige niveau ikke så entydigt kan skelne en masse undergenre fra hinanden. I det følgende vil du møde tre forskellige tekstlige genrer, som har forskellige opfattelser af, hvordan hiphop er autentisk.

### **Jamhiphoppen**

Med hiphoppens udvikling i USA er rimene i teksterne blevet mere og mere avancerede. Fra alene at være enderim i starten af hiphoppens historie, fik det lyriske niveau i teksterne et større og større fokus i den del af hiphoppen, man kalder jamhiphoppen. I jamhiphoppen hævder rapperen sig selv på to planer; ved at *fortælle* om egne evner og ved at *vise* evner i kraft af komplicerede og avancerede rimstrukturer og kreative, uforudsigelige rim. Teksterne glider fra emne til emne, fordi rimstrukturer bliver en så væsentlig del af teksterne og bliver afgørende for, hvor teksten bliver ført hen.

Teksterne handler at iscenesætte rapperen en ord ekvibrilist, der laver suveræne tekster med kreative rim, som omverden slet ikke forstår. Berømmelsen udebliver, og derved forbliver rapperen ægte og kan holde det øgte og undgå at sælge ud: at sælge sin hiphop-identitet for penge. Rapperen iscenesættes som langt fra popverdens overlegne livsstil med penge og berømmelse. Det centrale er, at man er en exceptionel rapper, og man hævder sig selv ved at sige og vise dette. Betegnelsen *jam* refererer til, at rapperen har fokus på, at få sine tekster til at lyde fedt. Rapperens *skills* (evner) udtrykkes ved, at rapperen har et teknisk højt niveau og et godt flow; teksten er rytmisk, der er forskellige rimtyper, rimene ligger præcist i forhold til rytmen, og så̊ vises der en idérigdom i evnen til at lave ordspil. Her er det Mund de Carlo på nummeret ”Stik den” fra albummet, der sigende nok hedder *Ordene først* (2015):

Stik, stik. Jeg stikker ud. Stikker snuden

i en ny sværhedsgrad, men har lært mig selv ik’ at tud’

Stik modsat strømmen, så ik’

tak, hvis du stak mig et stik.

Jeg vil tændstikker,

hvem kan stik’ mig en stak

Stik mig en lap, stik den skråt op, hvis du stukket af

Stikker op for dem, der har forstået, gidet og står stoked tilbage

Teksten fortsætter derudaf med endnu flere ord, hvor ’stik’ indgår. Vi ser tydeligt, er der er skred i emnerne i tekst, så tekstens ydre komposition er en montage af tekstbidder, fordi rimene og ordet ’stik’ er en generator for teksten. Fra at stikke snuden frem, til ikke at tude og så over og skrive om, at rapperen går mod strømmen, inden teksten går videre over og taler om stik og tændstikker, hvor betydningen bliver mere dunkel og uigennemtrængelig. Teksten flyder af sted i en kreativ leg med ord, der indeholder ’stik’, og netop legen og de steder, ordet tager rapperen hen, skaber en tekst, der indholdsmæssigt stikker i mange retninger, men som alt sammen peger tilbage på rapperen som en kreativ rimsmed. Legen med ord står helt centralt – rapperen iscenesætter sig selv ved at fremvise sin *evne* til at lege med ordene og skabe overraskende ordforbindelser og rim.

### **Hardcore hiphop**

Hiphop skal være aggressiv og maskulin på samme måde, som den er i USA. Denne strategi følger den type hiphop, man kalder hardcore hiphop. Her er den verbale vold det afgørende i rapperens iscenesættelse. Hvor jamhiphoppen viser sin evner i ordlege, så iscenesætter den hardcore rapper sig ved med verbal vold at tryne andre. Med billedsprog knytter rapperen sine rim til våben, som rammer og nedgør andre. Med rapperens dødbringende ord bliver andre rappere destrueret. I hardcore hiphop er der ofte tale om et tydeligt jeg – rapperen – som fortæller, hvordan andre rappere – et du – skal tæskes. Rapperen fungerer som en verbal advarsel, hvor rapperen smadrer et du, som man ikke tydeligt kan identificere. Ordvolden bruges til at iscenesætte rapperen som hård. Her er et eksempel på Clemens på nummeret ”Den lyriske 9mm” fra hans debutplade Regnskabets time (1997)

Kender du udtrykket, øvelse gør mester
Har du gennemgået nok prøvelser og tester
Hvorfor vil du i duel, fjols det for latterligt
Du må hellere træde varsomt som katte skridt
Jeg svæver som en satellit for dig er det ufatteligt
Alt hvad MC Clemens står for er uerstatteligt
Der flyver projektiler fra min mund når jeg fristiler
Du i en kugleregn, punchline efter punchline
Jeg er overlegen, hvor sjov er legen
Med ild hvis du brænder dig, uerfarne nar du kan rende mig

Vi ser tydeligt, hvordan rapperen indtager en voldelig adfærd over for et du med en aggressive, konfrontatoriske og voldelige attitude. Det er væsentligt at bemærke, at volden alene er verbal. Af titlen ”Den lyriske 9mm” ser vi netop sammenstillingen mellem raplyrik og våben, og rapperens rim bliver med en metafor knyttet til projektiler. Hele den citerede sekvens viser, at rapperen taler op imod en anden rapper, som bliver likvideret, fordi denne rapper er dårlig imodsætningen til den uerstattelige Clemens. Pointen med den verbale vold er at iscenesætte rapperen Clemens som utilregnelig og voldelig. Tekstforfatteren bag teksten, Clemens Legolas Telling, har ingen voldsdom, så den fiktive vold har til hensigt at iscenesætte en hardcore rapper.

Den hardcore hiphop kan også være hårdtslående politisk og samfundskritik. Det er ordbrugen, der gør hiphoppen hardcore med et aggressivt, voldsomt og konfrontatorisk sprog, og så rappes der typisk over et råt, hårdtslående beat.

### Gangsterrap og livet i socialt belastede kvarterer

En tredje overordnet hiphopgenre er gangsterrap. Det er en rap, hvor teksterne forherliger livet i ghettoen og iscenesætter rapperen som mere eller mindre kriminel og en del af et miljø, hvor venskab og maskulint sammenhold er en væsentlig markør for ens identitet. Denne type rap var ikke en del af den danske hiphop fra starten, men dukkede op, efterhånden som flere tekstforfattere fra socialt belastede områder begyndte at rappe.

Den amerikanske hiphop kunne bruges som inspirationskilde. En række amerikanske tekstforfattere skriver om livet med en kriminel løbebane og livet på gaden med hash og andre stoffer, og hvor man får identitet gennem den gruppe, man er en del af, fx en bydel eller en bande. Her er store biler, guldkæder, penge og piger, der vrider sig dansende for rapperen, udtryk for succes. Desuden finder de amerikanske rappere en identitet i deres minoritetsposition i samfundet, og man sætter ord på den andetgørelse, der ligger i at være en minoritet i et socialt udsat boligområde.

Det omsætter danske minoritetsunge til en hiphop, der er autentisk, fordi man oplever en tilsvarende andetgørelse i danske samfund. Man deler erfaringer med de amerikanske rappere, som mange majoritetsdanske tekstforfattere slet ikke har oplevet. Desuden kan de identificere sig med at leve i boligområder med høj kriminalitet, stoffer og æresbegreber, der knytter sig til boligkvarteret og et maskulint fællesskab. med et stærkt æresbegreb, så man hjælper hinanden og forsvarer fællesskabet ved at hævne sig. Man forsvarer sin gruppe og får identitet gennem den gruppe, man er en del af, og i teksterne finder man tematisering af, at der er ægte og uægte venner: Dem, der står op for rapperen, og som rapperen også står op for, og dem, som blot er der, så længe de kan nyde godt af de mange penge.

Den danske gangsterrap opfatter sig selv som autentisk og ægte hiphop, fordi den i høj grad imiterer den gangsterrap, der udspringer fra den amerikanske ghetto. Fordi man kommer fra et udsat boligområde, der ikke har så mange penge, bliver penge, store biler og smykker statussymboler, der illustrerer succes. Det står i skarp kontrast til jamhiphoppen, som lægger afstand til succes og ikke måler succes i penge, piger og biler, men i en rimholdig og sproglegende tekst, der eksekveres til perfektion.

|  |
| --- |
|  **Undersøg forholdet til at lave ægte hiphop**Analyser og fortolk en eller flere af følgende tekster, og afdæk, hvilken genre teksterne tilhører.Trepac og Supardejen: Ægte genkender ægte (2015)Mowgli: Topkarakter (2021)Suspekt: Prima Nocte (2007)Ukendt kunster: Stein Bagger (2014)Gilli: Knokler hårdt (2014) |

|  |
| --- |
| DiskussionsspørgsmålPerkerrap?Tidligere kaldte man minoritetsrap for ´Perkerrap´, fordi mange rappere i 00’erne brugte ordet ´perker´ om sig selv. Fx udgav rapperen Marwan pladen P.E.R.K.E.R. (2007). Her Marwan identificerede Marwan sig med en racistisk betegnelse, som nogle hvide danskere brugte. Men kan man tillade sig at lade det ord indgå i en akademisk betegnelse for en subgenre i hiphop? Hvem har ret til at anvende ordet ’perker’? Og skal man acceptere, at minoritetsunge anvender det racistiske ord om sig selv? |